หุ้นไทยฟื้น บวก 26.03 จุด
หุ้นไทยรีบาวด์ขึ้นมายืนเหนือ 1,500 จุดสำเร็จ ปิดบวก 26.03 จุด ซื้อขายกว่า 5.2 หมื่นล้านบาท
7 มิ.ย. 2556

หุ้นไทยรีบาวด์ขึ้นมายืนเหนือ 1,500 จุดสำเร็จ ปิดบวก 26.03 จุด ซื้อขายกว่า 5.2 หมื่นล้านบาท
ดัชนีตลาดหลักทรัพย์แห่งประเทศไทย วันที่ 7 มิ.ย. ปรับเพิ่มขึ้นอย่างต่อเนื่อง แม้ว่าจะเปิดตลาดในแดนลบ และลงไปแตะจุดต่ำสุดของวันที่ 1,483.75 จุด แต่ดัชนีสามารถกระเตื้องขึ้นมายืนเหนือ 1,500 จุดได้ จนกระทั่งปิดตลาดที่ 1,516.24 จุด เพิ่มขึ้น 26.03 จุด หรือ 1.75% มูลค่าการซื้อขาย 52,002.95 จุด
นายชัย จิรเสวีนุประพันธ์ ผู้อำนวยการฝ่ายกลยุทธ์ บริษัทหลักทรัพย์ (บล.) กล่าวว่า ดัชนีหุ้นไทยวันนี้ปรับเพิ่มขึ้นเป็นครั้งแรกในรอบหลายวัน โดยดัชนีพยายามจะยืนเหนือ 1,500 จุดให้ได้ แต่เชื่อว่า ยังเป็นเพียงการรีบาวด์ทางเทคนิค เนื่องจากปัจจัยต่างๆ ยังไม่มีการเปลี่ยนแปลงมากนัก
"ส่วนหนึ่งอาจจะเป็นแรงซื้อจากกองทุนทริกเกอร์ฟันด์ที่ออกมามากในช่วงนี้ ประกอบกับความคืบหน้ากองทุนวายุภักษ์ ทำให้ตลาดหุ้นไทยมีประเด็นขึ้นมาบ้าง ขณะเดียวกันนักลงทุนอาจจะคลายความกังวลต่อกรณีมูดี้ส์ฯ เกี่ยวกับการปรับลดเครดิตประเทศ" นายชัย กล่าว
สำหรับสัปดาห์หน้า นายชัย กล่าวว่า ต้องติดตามการประชุมของธนาคารกลางญี่ปุ่นว่า จะยังดำเนินนโยบายให้ค่าเงินอ่อนค่าต่อเนื่องหรือไม่และตลาดจะตอบรับอย่างไร  รวมถึงการคำนวณดัชนี SET และ SET100 ซึ่งจะส่งผลกระทบต่อตัวหุ้น และการจัดตั้งกองทุนทริกเกอร์ฟันด์ว่า จะมีการจัดตั้งเพิ่มขึ้นอีกหรือไม่ โดยให้แนวรับไว้ที่ 1,485 จุด และแนวต้าน 1,522 จุด
มูลค่าการซื้อขายสูงสุด 5 อันดับแรก
TRUE มูลค่า 4,835.42 ล้านบาท ปิดที่ 9.60 บาท +0.90 บาท หรือ +10.34%
INTUCH มูลค่า 2,628.86 ล้านบาท ปิดที่ 86.00 บาท +2.00 บาท หรือ +2.38%
JAS มูลค่า 2,276.97 ล้านบาท ปิดที่ 7.95 บาท +0.25 บาท หรือ +3.25%
ADVANC มูลค่า 2,123.93 ล้านบาท ปิดที่ 268.00 บาท +5.00 บาท หรือ +1.90%
KBANK มูลค่า 2,038.08 ล้านบาท ปิดที่ 195.00 บาท ไม่เปลี่ยนแปลง